NARIADENIE KOMISIE (ES) č. 960/2009
zo 14. októbra 2009,
ktorým sa mení a dopĺňa nariadenie Európskeho parlamentu a Rady (ES) č. 1905/2006, ktorým sa ustanovuje nástroj financovania rozvojovej spolupráce
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Európskeho parlamentu a Rady (ES) č. 1905/2006 z 18. decembra 2006, ktorým sa ustanovuje nástroj financovania rozvojovej spolupráce (1) (ďalej len „nariadenie DCI“), a najmä na jeho článok 1 ods. 1 a článok 31 ods. 1 tretí pododsek,
keďže:
(1)
V súlade s článkom 1 ods. 1 a článkom 31 ods. 1 nariadenia DCI obsahuje príloha II k nariadeniu DCI zoznam príjemcov pomoci Výboru pre rozvojovú pomoc Organizácie pre hospodársku spoluprácu a rozvoj (OECD/DAC), ktorý je potrebné aktualizovať v súlade s pravidelnými revíziami zoznamu príjemcov pomoci vykonanými OECD/DAC.
(2)
Okrem aktualizácie zoznamu príjemcov pomoci uvedeného v prílohe II k nariadeniu DCI by Komisia mala aktualizovať prílohu I a informovať o tom Radu a Európsky parlament.
(3)
Preto je vhodné vypustiť Saudskú Arábiu zo zoznamu príjemcov pomoci OECD/DAC, ktorý je uvedený v prílohe II k nariadeniu DCI, a zo zoznamu krajín oprávnených podľa článku 1 ods. 1, ktorý je uvedený v prílohe I.
(4)
Preto je vhodné zaradiť Kosovo (2) do zoznamu príjemcov pomoci OECD/DAC, ktorý je uvedený v prílohe II k nariadeniu DCI, medzi krajiny a územia s nižšími strednými príjmami.
(5)
Preto je tiež vhodné aktualizovať poznámky pod čiarou v prílohe II k nariadeniu DCI podľa revízií vykonaných OECD/DAC.
(6)
Európsky parlament a Rada budú o tom následne informovaní,
PRIJALA TOTO NARIADENIE:
Článok 1
Nariadenie (ES) č. 1905/2006 sa mení a dopĺňa takto:
1.
Príloha I sa nahrádza pripojenou prílohou I.
2.
Príloha II sa nahrádza pripojenou prílohou II.
Článok 2
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 14. októbra 2009